b"\n_START_ARTICLE_\nRoderic i Salom\xc3\xb3 de C\xc3\xb2rdova\n_START_SECTION_\nBiografia\n_START_PARAGRAPH_\nVan viure sota el regnat de Muh\xc3\xa0mmad I, emir de C\xc3\xb2rdova i fill d'Abd al-Rahman II i sant Eulogi de C\xc3\xb2rdova narra el martiri de tots dos en una de les seves obres, datant-lo el dia tercer dels idus de mar\xc3\xa7 de 857._NEWLINE_Roderic era d'un poble proper a Egabrum (Cabra de C\xc3\xb2rdova) i hi estudi\xc3\xa0 teologia. Un dels seus germans era cristi\xc3\xa0 i un altre musulm\xc3\xa0; sovint Roderic posava pau entre els dos, que acostumaven a discutir sobre afers religiosos. La fam\xc3\xadlia va marxar a C\xc3\xb2rdova, on s'orden\xc3\xa0 sacerdot._NEWLINE_Un dia, en intervenir en una de les baralles entre els dos germans, va resultar ferit; el germ\xc3\xa0 el va fer portar en llitera per la ciutat, dient falsament que s'havia convertit a l'islamisme. Ja recuperat, Roderic es va retirar a la rodalia de la ciutat, on va aprofondir en la seva fe cristiana. El seu germ\xc3\xa0 el va acusar d'haver manifestat p\xc3\xbablicament la seva fe i d'haver apostatat de l'islamisme i va \xc3\xa9sser detingut._NEWLINE_A la pres\xc3\xb3, va con\xc3\xa8ixer un altre moss\xc3\xa0rab, Salom\xc3\xb3, tamb\xc3\xa9 acusat d'haver renegat de l'Islam. Despr\xc3\xa9s de nombrosos intents perqu\xc3\xa8 deixessin el cristianisme, van \xc3\xa9sser condemnats a mort. Van \xc3\xa9sser degollats i els cossos, lligats a pedres, llen\xc3\xa7ats al Guadalquivir. Van \xc3\xa9sser, per\xc3\xb2, recuperats i enterrats en una esgl\xc3\xa9sia pel bisbe Sa\xc3\xbcl.\n_START_SECTION_\nVeneraci\xc3\xb3\n_START_PARAGRAPH_\nVenerats com a sants, la seva festivitat se celebra el 13 de mar\xc3\xa7. Les seves rel\xc3\xadquies es guarden, amb les d'altres m\xc3\xa0rtirs contemporanis, a l'esgl\xc3\xa9sia de San Pedro de C\xc3\xb2rdova."